សង្គម​ស៊ីវិល​​កំពុងរៀបចំ​​បណ្តឹង​ទៅ​អង្គភាព​ប្រឆាំង​អំពើ​ពុករលួយ
យ៉ាង​ហោច​ណាស់​ក៏​មាន​សំណុំ​រឿង​អំពើ​ពុករលួយ​ប្រមាណ​៧០ ​ដែល​អង្គការ​ក្រៅ​រដ្ឋាភិបាល​កំពុង​រៀប​ចំ។
អង្គការសង្គមស៊ីវិលជាច្រើនកំពុងរៀបចំដាក់ពាក្យបណ្តឹងទៅអង្គភាពប្រឆាំងអំពើពុករលួយ ប៉ុន្មានថ្ងៃប៉ុណ្ណោះក្រោយពីមន្ត្រីកំពូលៗរបស់ស្ថាប័ននេះស្បថចូលកាន់មុខតំណែងជាផ្លូវការកាលពីថ្ងៃអង្គារ។ បណ្តឹងនេះប្រឆាំងនឹងជនពុករលួយទាក់ទងនឹងការកាប់បំផ្លាញព្រៃឈើនៅក្នុងតំបន់ហាមឃាត់ ការយកពន្ធដារលើយានយន្តគ្រប់ប្រភេទលើសតម្លៃរដ្ឋ និងជម្លោះដីធ្លី។ អង្គភាពប្រឆាំងអំពើពុករលួយស្វាគមន៍រាល់ពាក្យបណ្តឹងទាំងអស់។ ក្រុមអង្គការមិនមែនរដ្ឋាភិបាលក្នុងស្រុកកំពុងរៀបចំពាក្យបណ្តឹងរឿងពុករលួយប្រមាណ៧០សំណុំរឿងទាក់ទងនឹងមន្ត្រីពន្ធដារ តុលាការ ប៉ូលិស និងជម្លោះដីធ្លី ប្តឹងទៅអង្គភាពប្រឆាំងអំពើពុករលួយនៅចុងខែសីហានេះ។ សមាជិកអង្គភាពប្រឆាំងអំពើពុករលួយចំនួន១៤រូបបានស្បថចូលកាន់មុខតំណែងជាផ្លូវការលើកទីមួយរបស់ខ្លួនកាលពីថ្ងៃអង្គារដែលជាសញ្ញានៃការចាប់ផ្តើមស៊ើបអង្កេតអំពើពុករលួយនៅក្នុងប្រទេសកម្ពុជា។ លោកសន ជ័យ អ្នកសម្របសម្រួលបណ្តាញរួមដើម្បីគណនេយ្យភាពសង្គម បានថ្លែងប្រាប់ VOA ថា លោកទទួលបានពាក្យបណ្តឹងជាង៦០ពីប្រជាពលរដ្ឋនៅក្នុងខេត្តក្រុងចំនួន១០ ដើម្បីប្តឹងភ្នាក់ងារពន្ធដារដែលបានទារប្រាក់លើស ដោយបង្ខំប្រជាពលរដ្ឋឱ្យបង់ប្រាក់៦០០០រៀល ជាជាងតម្លៃផ្លូវការរបស់រដ្ឋចំនួន៤៥០០រៀល។ លោកសន ជ័យបានបញ្ជាក់ថា ពាក្យបណ្តឹងទាំងអស់នេះមានភស្តុតាងជាឈ្មោះ និងអត្តលេខរបស់ភ្នាក់ងារពន្ធដារ ដែលទារយកប្រាក់លើសពីតម្លៃកំណត់របស់នាយកដ្ឋានពន្ធដារហើយក្នុងពាក្យបណ្តឹងនីមួយៗ មានអ្នកប្តឹងពី៥នាក់ទៅ១៥នាក់ ដោយបានបញ្ជាក់ថា ភ្នាក់ងារពន្ធដារបានបង្ខំឱ្យពួកគាត់បង់ប្រាក់៥០០០រៀល ជំនួសតម្លៃរដ្ឋ៣០០០រៀល។ លោកសន ជ័យបានបន្តថា ពាក្យបណ្តឹងទាំងនេះនឹងត្រូវដាក់ទៅអង្គភាពប្រឆាំងអំពើពុករលួយនៅចុងខែសីហានេះដើម្បីបញ្ឈប់ និងដាក់ពិន័យភ្នាក់ងារពន្ធដារណាដែលប្រព្រឹត្តអំពើពុករលួយ។ ខេត្តដែលមានពាក្យបណ្តឹងច្រើនជាងគេគឺខេត្តកណ្តាល ខេតកំពង់ស្ពឺ ខេត្តកំពង់ចាម និងខេត្តតាកែវ។ លោកសន ជ័យបានបន្ថែមថា ពាក្យបណ្តឹងនេះជាសញ្ញាមួយនៃការសាកល្បងការងាររបស់អង្គភាពប្រឆាំងអំពើពុករលួយដើម្បីចាត់វិធានការប្រឆាំងអំពើពុករលួយដែលប្រជាពលរដ្ឋទូទៅបានឃើញ។ «អង្គភាពប្រឆាំងអំពើពុករលួយកំពុងតែចាប់ផ្តើមការងាររបស់ខ្លួន។ យើងចង់ឃើញការប្រមូលពន្ធដារប្រចាំឆ្នាំនេះមានតម្លាភាព និងជាគំរូមួយទាក់ទងនឹងការប្រយុទ្ធប្រឆាំងអំពើពុករលួយ»។ លោកជា ហ៊ាន ប្រធានអង្គការការពារសត្វព្រៃ និងធនធានជាតិដែលជាអង្គការឃ្លាំមើលថ្នាក់ជាតិ បានថ្លែងប្រាប់ VOA ថា លោកបានដាក់ពាក្យបណ្តឹងមួយទៅអង្គភាពប្រឆាំងអំពើពុករលួយកាលពីថ្ងៃច័ន្ទដើម្បីចោទប្រកាន់មនុស្ស២៤១នាក់ ដែលរួមមានឧទ្យានុរក្សជាតិប្រាំបួននាក់អំពីការធ្វើពាណិជ្ជកម្មឈើព្រៃខុសច្បាប់នៅក្នុងតំបន់ដែនជម្រកសត្វព្រៃភ្នំឱរ៉ាល់ខេត្តកំពង់ស្ពឺ។ លោកជា ហ៊ានបានបញ្ជាក់ថា លោកកំពុងរៀបចំពាក្យបណ្តឹងពីរទៀតទៅជូនអង្គភាពប្រឆាំងអំពើពុករលួយនៅសប្តាហ៍ក្រោយដើម្បីចោទប្រកាន់មនុស្ស១៥០នាក់ ដែលរួមមានមន្ត្រីរដ្ឋបាលព្រៃឈើ១០នាក់ មន្ត្រីឧទ្យានុរក្សបរិស្ថាន១៦នាក់ និងឈ្មួញកណ្តាលមួយចំនួនអំពីការធ្វើពាណិជ្ជកម្មព្រៃឈើខុសច្បាប់នៅឧទ្យានជាតិបុទមសាគរ ខេត្តកោះកុង និងដើម្បីចោទប្រកាន់មនុស្ស៣០នាក់ ដែលរួមមានឧទ្យានុរក្ស១០នាក់អំពីការធ្វើពាណិជ្ជកម្មព្រៃឈើខុសច្បាប់នៅក្នុងឧទ្យានជាតិបូកគោ ខេត្តកំពត។ «ខ្ញុំមានភស្តុតាងជាចម្លើយរបស់ជនល្មើសប្រព្រឹត្តជាក់ស្តែង បាននិយាយថា មុនពេលគាត់ចូលកាប់ឈើ ឬដឹកជញ្ចូនឈើដោយខុសច្បាប់នេះ គាត់បានបង់ប្រាក់ឱ្យមន្ត្រីឧទ្យានុរក្សបរិស្ថានពី១០០ដុល្លារទៅ៣០០ដុល្លារក្នុងមួយខែតាមប្រភេទម៉ាស៊ីនអារឈើតូចធំ»។ លោកជា ហ៊ានបានបន្ថែមថា ពាក្យបណ្តឹងទាំងនេះនឹងជំរុញឱ្យអង្គភាពប្រឆាំងអំពើពុករលួយធ្វើការស៊ើបអង្កេតដើម្បីនាំខ្លួនជនល្មើសយកមកផ្តន្ទាទោសតាមផ្លូវច្បាប់។ «ខ្ញុំបានដាក់ពាក្យបណ្តឹងទៅអង្គភាពប្រឆាំងអំពើពុករលួយដើម្បីស៊ើបអង្កេតបន្ថែមនោះដោយសារ ខ្ញុំដាក់ពាក្យបណ្តឹងទៅតុលាការខេត្តកោះកុង និងខេត្តកំពង់ស្ពឺដើម្បីឱ្យចាត់ការមន្ត្រីពុករលួយនោះ តែផ្ទុយទៅវិញ តុលាការមិនបានចាត់ការទេ។ ដូច្នេះខ្ញុំប្តឹងទៅអង្គភាពប្រឆាំងអំពើពុករលួយបន្ថែមទៀត។ បើសិនជាយើងប្រមូលភស្តុតាង ហើយបែរជាអង្គភាពប្រឆាំងអំពើពុករលួយរកពួកពុករលួយមិនឃើញ នោះខ្ញុំអស់ជំនឿទៅលើស្ថាប័នពាក់ព័ន្ធរបស់រដ្ឋាភិបាល»។ លោកស្រីម៉ម ស៊ីថា ប្រធានគណៈកម្មាធិការកម្ពុជាឯករាជ្យប្រឆាំងអំពើពុករលួយបានថ្លែងថា លោកស្រីនឹងដាក់ពាក្យបណ្តឹងពាក់ព័ន្ធនឹងរឿងជម្លោះដីធ្លីទំហំជាង៥ហិចតានៅក្នុងទីក្រុងភ្នំពេញ ប្តឹងទៅអង្គភាពប្រឆាំងអំពើពុករលួយនៅសប្តាហ៍ក្រោយនេះ។ លោកចាន់ សាវ៉េត មន្ត្រីស៊ើបអង្កេតជាន់ខ្ពស់នៃសមាគមសិទ្ធិមនុស្ស ADHOC បានបញ្ជាក់ថា អង្គការសង្គមស៊ីវិលមានពាក្យបណ្តឹងជាច្រើនទាក់ទងនឹងអំពើពុករលួយរបស់តុលាការ  ប៉ូលិស និងជម្លោះដីធ្លី ប៉ុន្តែមិនទាន់មានគម្រោងដាក់ពាក្យបណ្តឹងទៅអង្គភាពប្រឆាំងអំពើពុករលួយនៅឡើយ ដោយសារមន្ត្រីអង្គភាពប្រឆាំងអំពើពុករលួយមិនទាន់មានឯករាជ្យនិងអព្យាក្រឹត្យភាពពីគណបក្សនយោបាយ។ «យើងអត់ទាន់មានជំនឿលើអង្គភាពប្រឆាំងអំពើពុករលួយទេ។ ពួកគេបានស្បថចូលកាន់មុខតំណែងស៊ើបអង្កេត ប៉ុន្តែពួកគេមិនទាន់បានធ្វើសច្ចាប្រណិធានដកខ្លួនចេញពីគណបក្សនយោបាយទេ»។ លោកឱម យិនទៀង ប្រធានអង្គភាពប្រឆាំងអំពើពុករលួយ បានថ្លែងថា លោកបានស្វាគមន៍រាល់ពាក្យបណ្តឹងទាំងអស់ ដែលបានប្តឹងមកអង្គភាពរបស់លោក។ លោកមិនបដិសេធបណ្តឹងណាមួយទេ បើមានភស្តុតាងគ្រប់គ្រាន់ និងច្បាស់លាស់។ «យើងអាចបើកការស៊ើបអង្កេតលើពាក្យបណ្តឹងគ្រប់ប្រភេទ ឱ្យតែមានគ្រប់ធាតុផ្សំទាំងអស់ ដើម្បីដំណើរការ»។ អង្គភាពប្រឆាំងអំពើពុករលួយមានសិទ្ធិអំណាចផ្លូវច្បាប់យ៉ាងពេលលេញក្នុងការស៊ើបអង្កេតអំពើពុករលួយនៅក្នុងប្រទេសកម្ពុជា បន្ទាប់ពីបានស្បថចូលកាន់មុខតំណែងកាលពីថ្ងៃអង្គារ៕